钦定古今图书集成/理学汇编/文学典/第142卷 > 《跋赵宰母夫人锡诰》前人
## 钦定古今图书集成/理学汇编/文学典/第142卷 > 《跋赵宰母夫人锡诰》前人

熹伏读寿昌夫人《始封训辞》，因得遍观诸贤跋，知赵
侯之所以厚于其亲者，非今世常人之所及矣。问于
士友之间，皆言赵侯与其昆弟平居奉养所以悦其
亲者，无所不用其至，又知其非出于一时勉慕而为
之也。呜呼，其亦可谓孝矣。夫事亲孝，故忠可移于君，
吾知赵侯异时进而立于朝廷，其必有以异乎今世
士大夫之所为者无疑也。因亦辄书其后云。淳熙己
亥四月辛丑。新安朱熹书。